Broj: 711-I-841-M-78/23-02-24

Zagreb, 20. travnja 2023.

 **DAVOR DESKAR**

 direktor DRAFT d.o.o. za poticanje

 gospodarskog razvoja, savjetovanje, zastupanje i

 turistička agencija

**Predmet: mišljenje na zahtjev obveznika Davora Deskara,**

 - daje se

Povjerenstvo za odlučivanje o sukobu interesa (dalje u tekstu: Povjerenstvo) dana 21. ožujka 2023. pod brojem 711-U-3620-M-78/23-01-28 zaprimilo je zahtjev za davanjem mišljenja koji je podnio obveznik Davor Deskar, direktor trgovačkog društva DRAFT d.o.o. za poticanje gospodarskog razvoja, savjetovanje, zastupanje i turistička agencija (u daljnjem tekstu: DRAFT).

U podnesenom zahtjevu obveznik je naveo da je direktor trgovačkog društva DRAFT d.o.o. koje je registrirano kao lokalna razvojna agencija čiji su osnivači jedinice lokalne samouprave i to: Općina Pitomača, Općina Špišić Bukovica, Općina Kloštar Podravski i Općina Podravske Sesvete. Nadalje navodi da je na 28. skupštini DRAFT-a, održanoj 19.siječnja 2023. godine, donesena Odluka o osnivanju javne ustanove socijalne skrbi „Centar za pružanje usluga u zajednici SPEKTAR“ te da je zbog pravnih poslova registracije bilo potrebno imenovati ravnatelja/privremenog ravnatelja. Također, navodi da su se aktivnosti vezane za tu ustanovu do sada odnosile na navedenu Odluku o osnivanju te upis u sudski registar Trgovačkog suda u Bjelovaru, čime je ustanova administrativno osnovana i pri čemu je bilo nužno navesti ravnatelja koji zadovoljava zakonske uvjete, uz napomenu kako su sve izvršene radnje prvenstveno vezane za organizacijski osnutak ustanove te da ustanova još nije započela s radom i djelatnostima za koje je osnovana. Nadalje, da bi se u ustanovi stvorili temeljni uvjeti za početak rada, odnosno donijeli pravilnici i akti, nužno je raspisati natječaj za ravnatelja, čime će se omogućiti administrativno ustrojstvo, kao i funkcionalnost ustanove. Zaključno je postavljen upit postoje li nepravilnosti vezane za njegovo dosadašnje imenovanje za privremenog ravnatelja, kao i potencijalnu mogućnost budućeg imenovanja za vršitelja dužnosti ravnatelja, ukoliko se natječajem ne pronađe osoba koja ispunjava tražene uvjete i da li bi to imenovanje dovelo do sukoba interesa, uz napomenu da kao privremeni ravnatelj te kao potencijalni vršitelj dužnosti ravnatelja ne prima niti bi primao naknadu i da je uz obnašanje direktorske uloge u DRAFT-u ujedno i predsjednik sportske neprofitne udruge gdje dužnost također obavlja bez naknade.

U dopuni svog zahtjeva, a povodom upita Povjerenstva iz kojih izvora će se financirati navedena javna ustanova, obveznik ističe da će izvor financiranja biti osiguran od same ustanove te po potrebi i od osnivača, tvrtke DRAFT. Obzirom će ustanova pružati socijalne usluge, financiranje će se prvenstveno oslanjati na sredstva dobivena pružanjem tih usluga, a osnovni izvor financiranja bit će osiguran financijskim sredstvima Ministarstva rada, mirovinskog sustava, obitelji i socijalne politike.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 5. sjednici održanoj 20. travnja 2023., obvezniku daje mišljenje, kako slijedi.

Zahtjev obveznika razmatran je u kontekstu odredbe članka 17. stavka 1. ZSSI-a kojom je propisano da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano, odnosno Povjerenstvo je utvrđivalo da li bi vršenje dužnosti ravnatelja ili imenovanje obveznika na dužnost ravnatelja navedene javne ustanove, predstavljalo drugu javnu dužnost, u smislu citirane zakonske odredbe.

Člankom 1. stavkom 1. Zakona o ustanovama („Narodne novine“ broj 76/93, 29/97, 47/99, 35/08, 127/19, 151/22, u daljnjem tekstu: Zakon o ustanovama) propisano je da je ustanova pravna osoba čije je osnivanje i ustrojstvo uređeno citiranim zakonom.

Člankom 6. stavkom 1. Zakona o ustanovama propisano je da se ustanova osniva kao javna ustanova ako je djelatnost ili dio djelatnosti koju obavlja zakonom određena kao javna služba.

Člankom 60. Zakona o ustanovama propisano je da je rad ustanova javan.

Člankom 17. stavkom 2. Zakona o socijalnoj skrbi („Narodne novine broj 18/22, 46/22 i 119/22) propisano je da djelatnost socijalne skrbi ustanove obavljaju kao javnu službu, ako tim zakonom nije drugačije određeno.

Člankom 194. stavkom 1. citiranog zakona propisano je da je dom socijalne skrbi javna ustanova koja se osniva za pružanje zakonom predviđenih socijalnih usluga, dok je člankom 195. točkom 3. propisano da se dom socijalne skrbi može osnovati kao centar za pružanje usluga u zajednici.

Konačno, Zakonom o pravu na pristup informacijama („Narodne novine“ broj 25/13, 85/15 i 69/22) u članku 5. stavku 2., propisano je da su tijela javne vlasti između ostalih i pravne osobe koje obavljaju javnu službu.

Dakle, sukladno naprijed citiranim zakonskim odredbama, utvrđeno je da bi ova novoosnovana javna ustanova obavljala svoju djelatnost kao javnu službu i da će njezin rad biti javan.

Slijedom navedenog, obavljanje poslova ravnatelja javne ustanove socijalne skrbi predstavlja obnašanje druge javne dužnosti te stoga obveznik Davor Deskar sukladno članku 17. stavku 1. ZSSI-a za vrijeme obnašanja dužnosti direktora trgovačkog društva DRAFT d.o.o. ne može istodobno obnašati dužnost ravnatelja javne ustanove socijalne skrbi „Centar za pružanje usluga u zajednici SPEKTAR“, jer niti jednim zakonom nije propisano da bi direktor uprave trgovačkog društva, kao obveznik ZSSI-a, mogao istodobno obavljati ovu drugu javnu dužnost.

U odnosu na poslove privremenog ravnatelja, obveznik je iste mogao obavljati s obzirom da se radi samo o pripremnim i administrativno-tehničkim poslovima potrebnim za osnivanje ustanove i da se radi o poslovima kratkog trajanja, a imajući u vidu da je i člankom 15. Zakona o ustanovama određeno da osnivač ustanove imenuje privremenog ravnatelja, koji je ovlašten pod nadzorom osnivača obaviti pripreme za početak rada ustanove, a posebno pribaviti potrebne dozvole za početak rada te podnijeti prijavu za upis u sudski registar. Dakle, poslove privremenog ravnatelja mogao je obavljati isključivo u navedenu svrhu i sukladno izričito propisanim zakonskim uvjetima vezanim za početak rada ustanove, a svako daljnje vršenje dužnosti ravnatelja ili imenovanje na navedenu dužnost bilo bi suprotno članku 17. stavku 1. ZSSI-a.

Vezano za navode podnositelja zahtjeva Davora Deskara da je ujedno i predsjednik sportske neprofitne udruge, Povjerenstvo ističe da je navedeno u skladu s člankom 18. stavkom 5. ZSSI-a kojim je propisano da obveznici mogu biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim naknade putnih i drugih opravdanih troškova.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Davor Deskar, elektroničkom dostavom
2. Objava na internetskim stranicama Povjerenstva
3. Pismohrana